  Анжелика Тихонова корреспондент Туризмъя федерал агентстволэн тӧроез Олег Сафонов кунысьтымы улосъёсын кивалтӥсьёсты туризме пырись объектъёслэн юрттӥськетъёссылы дунъёсты будэтонэз кырмыны куриз. Со сярысь со ивортӥз 28-тӥ тулыспалэ Сочиын инвестициосъя форумын, ивортэ «Интерфакс». Солэн верамезъя, туэ вожвылан йылон пусъемын. Соин сэрен дунъёсты «интыосын» кырмыны кулэ. «Туризмлы дунъёс туэ медаз йылэ, нош куд-ог учыръёсы воксё но кулэстэмын мед луозы шуыса, милемлы улосъёсын кивалтӥсьёсын ужаны кулэ потэ», — пусйиз Олег Сафронов. Туризмъя федерал агентстволэн тӧроез озьы ик валэктӥз Россиысь калыкъёслы кунгож сьӧрын но кунамы ӟечлыко но дунтэм шутэтскон понна луонлыкъёс кылдытоно шуыса. Солэн лыдпусъёсызъя, 2016-тӥ арын кунпуш туризмъя рынок 16 процентлы йылӥз. Азинскон куинетӥ арзэ возиське ини. Со сяна агентствоен кивалтӥсь Россиез котыръясьёсты утьыны быгатӥсь фонд кылдытыны кулэ шуыса лыдъя. Кылсярысь, кунгож сьӧрын туроператоръёслэн банкрот кылеменызы сэрен шуг учыре сюремъёсын ужась «Турпомощь» выллем. Озьы ик Туризмъя федерал агентство 2017-тӥ арын Россияя туръёсын пакетъёслэсь лыдзэс йылэтыны чакла. Кылсярысь, Дальний Востоке сыӵе тур усьтыны. Тодэ вайытом, Удмуртиысь лулчеберетъя но туризмъя министерстволэн лыдпусъёсызъя, Выль ар шулдыръяськонъёсы элькунамы шутэтскизы 46 но ӝыны сюрс пала туристъёс. Котькинэ азьпалтӥз Шаркан ёрос — отчы 15 сюрс 200 адями вуылӥз. Тегъёс: Туризм Сочи Удмуртия Россия  